Avainsanat

Tiivistelmä



Avainsanat

1 Ennakkoratkaisukysymykset - Asian saattaminen yhteisöjen tuomioistuimen käsiteltäväksi - Perustamissopimuksen 177 artiklassa tarkoitetun kansallisen tuomioistuimen käsite - Muutoksenhakuelin maataloustukiasioissa

(EY:n perustamissopimuksen 177 artikla)

2 Maatalous - Yhteinen maatalouspolitiikka - Rakenteiden uudistaminen - Rakenteiden tehokkuuden parantaminen - Maatalouden kannalta epäsuotuisia alueita koskeva järjestelmä - Tasaushyvitys pysyvästä luonnonhaitasta - Tasaushyvityksen saamisen edellytyksenä ei ole asuminen maatilalla - Kansallinen lainsäädäntö, jossa on säädetty lisäedellytykseksi asuminen maatilalla ja, mikäli tätä ei täytetä, toiminnan harjoittamiseen liittyviä edellytyksiä - Yhdenvertaisen kohtelun periaatetta ja oikeusvarmuuden periaatetta ei ole loukattu

(Neuvoston asetuksen N:o 2328/91 17 ja 18 artikla; neuvoston direktiivin 75/268/ETY 1 artikla)

Tiivistelmä

1 Harkitessaan, onko tietty toimielin perustamissopimuksen 177 artiklassa tarkoitettu tuomioistuin, mikä on pelkästään yhteisön oikeuden perusteella ratkaistava kysymys, on otettava huomioon useita seikkoja, joita ovat muun muassa kyseisen toimielimen lakisääteisyys, pysyvyys, sillä oleva yksinomainen tuomiovalta, menettelyn kontradiktorisuus, sen toimiminen oikeussääntöjen soveltajana ja sen riippumattomuus. Suomalainen maaseutuelinkeinojen valituslautakunta, joka on perustettu lailla ja joka koostuu julkisen vallan nimittämistä jäsenistä, joilla on samanlainen virassapysymisoikeus kuin tuomareilla, ja joka on toimivaltainen maaseutuelinkeinojen tukia koskevissa asioissa lain perusteella ja joka tekee ratkaisunsa oikeussääntöjä soveltamalla ja noudattamalla asian käsittelyssä laillista oikeudenkäyntijärjestystä ja jonka päätöksiin voidaan tietyin edellytyksin hakea muutosta kansalliselta korkeimmalta hallinto-oikeudelta, täyttää edellä mainitut edellytykset.

2 Maatalouden rakenteiden tehokkuuden parantamisesta annetun asetuksen N:o 2328/91 17 ja 18 artikla sekä vuoristoalueiden ja eräiden epäsuotuisien alueiden maataloudesta annetun direktiivin 75/268/ETY 1 artikla eivät estä pysyvästä luonnonhaitasta maksettavan tasaushyvityksen myöntämistä viljelijälle, jos hän ei asu pysyvästi maatilallaan. Viljelijä nimittäin täyttää yhteisön lainsäädännön pääasiallisen tavoitteen, joka on maataloustoiminnan jatkumisen tukeminen epäsuotuisilla alueilla, kun hän pitää tilansa toiminnassa; asutuksen säilymistä koskeva tavoite, jonka toteutumista toiminnan jatkumisella tosin pyritään edistämään, ei sen sijaan sinänsä vaadi pysyvää asumista tilalla.

Edellä mainitun asetuksen 18 artiklan 3 kohdassa jäsenvaltioille annetaan kuitenkin nimenomaisesti oikeus säätää tasaushyvityksen myöntämistä koskevista täydentävistä tai rajoittavista edellytyksistä. Tämän harkinnanvaran vuoksi yhdenvertaisen kohtelun periaatteen ja oikeusvarmuuden periaatteen vastaista ei ole sen edellyttäminen, että viljelijän, joka hakee tasaushyvitystä ja joka asuu maatilansa ulkopuolella yli 12 kilometrin tie-etäisyydellä maatilan talouskeskuksesta, on harjoitettava maataloutta tilalla omatoimisesti, että hänen on saatava vähintään puolet kokonaistuloistaan maataloudesta tai siihen rinnastettavasta toiminnasta ja että lisäksi on oltava erityinen syy korvauksen saantiin.